Jong seun kritiek ná taxi botsNetcare 911 het die beseerde seun per helikopter hospitaal toe gebring. Foto: Netcare 911 ŉ Sesjarige seun is in ŉ kritieke toestand en nog 17 mense beseer in ŉ botsing Dinsdagmiddag tussen ŉ minibustaxi en ŉ vragmotor op die M45 in Brentwood Park, Benoni. Netcare 911 sê 18 pasiënte is op die toneel ondersoek en het van geringe tot ernstige beserings opgedoen. Een van hulle, ŉ sesjarige seun, is uit die taxi geslinger. Sy toestand is kritiek. Weens die ernstige aard van sy beserings is hy per helikopterambulans na ŉ nabygeleë hospitaal geneem. Die ander beseerdes is in ambulanse na verskeie hospitale geneem. Netcare 911 sê die polisie het die oorsaak van die botsing op die toneel ondersoek.